La Bucureşti, în cea de-a doua zi a Congresul Partidului Popular European, va fi ales candidatul PPE la funcţia de preşedinte al Comisiei Europene, informează joi Agerpres.
În adunarea Politică a Partidului Popular European a fost validată, marţi seara, candidatura Ursulei von der Leyen. Actuala şefă a Comisiei Europene este candidat unic la alegerile din 9 iunie pentru acest post.
Găzduit pentru a doua oară de Bucureşti, prima dată în octombrie 2012, Congresul al Popularilor Europeni se bucură, pe parcursul a doua zile, miercuri şi joi, de prezenţa a peste 2.000 de delegaţi din peste 40 de ţări. Printre aceştia se numără preşedintele Comisiei Europene, preşedintele Parlamentului European, şefi de state şi de guverne, preşedinţii de partide şi comisarii europeni care fac parte din familia politică a Popularilor Europeni.
Joi, în cadrul Congresului PPE, vor susţine discursuri preşedintele Klaus Iohannis şi şefii de state şi de guverne din UE, prezenţi la eveniment.
În prima zi a reuniunii, miercuri, Partidul Popular European a adoptat, în unanimitate, manifestul care solicită aderarea cât mai curând posibil a României la spaţiul Schengen, după ce delegaţia austriacă a Partidului Popular la putere a renunţat să mai voteze împotrivă. În manifestul adoptat de PPE se menţionează că este nevoie "de aderarea deplină la Schengen pentru Bulgaria şi România, prin ridicarea cât mai curând posibil nu doar a controalelor aeriene şi maritime, ci şi a controalelor la frontierele terestre".
Congresul este cel mai înalt organism decizional al partidului. Este cel mai important eveniment pentru PPE şi are loc, de obicei, la fiecare trei ani. Scopul acestui organism este să aleagă preşedinţia PPE, să decidă asupra principalelor documente de politici şi programe electorale şi să ofere o platformă pentru şefii de guvern şi liderii de partid PPE.
Anul acesta, Congresul PPE se desfăşoară la Romexpo, Bucureşti, gazdă fiind Partidul Naţional Liberal, în parteneriat cu Partidul Popular European.